Sophie Hæstorp Andersen (S), 2011-02-01:
Det er Socialdemokraternes mål, at danskerne altid føler sig trygge ved, at det danske sundhedsvæsen kan tilbyde hjælp og behandling, hvis sygdommen eller ulykken rammer.
Flere og dyrere og mere specialiserede behandlinger i det danske sundhedsvæsen betyder, at der i disse år foregår store forandringer.
For at sikre et sundhedsvæsen med høj lægefaglig kvalitet i international klasse bliver fremtidens sundhedsvæsen organiseret i større enheder, og flere små hospitaler og skadestuer lukker eller får færre funktioner.
Derfor kræver Socialdemokraterne, at der i udviklingen af sundhedsvæsenet sættes fokus på nærhed, sammenhæng og kvalitet.
Vi mener, det er essentielt, at der altid er akuthjælp at hente, hvis man udsættes for en livstruende ulykke, uanset om man bor i byen eller på landet.
Derfor foreslog vi allerede i 2004, at der over en 3-årig periode skulle udarbejdes en landsdækkende plan for, hvordan alle danskere sikres adgang til hurtig og relevant akuthjælp, uanset afstanden til nærmeste sygehus.
Desværre fik vi ikke opbakning dengang.
Derfor skal regionerne sikres de fornødne kompetencer og de økonomiske ressourcer til at sikre en sygehusstruktur med et sammenhængende akutsystem, der omfatter alle elementer fra det tidspunkt, hvor der opstår akut sygdom eller ulykke, og indtil patienten har modtaget relevant behandling af høj faglig kvalitet håndteret af egen læge, vagtlæge, eventuelt i eget hjem, skadeklinik eller akutmodtagelse inden for rammerne af Sundhedsstyrelsens anbefalinger.
Bliver der for langt til nærmeste hospital med akutbetjening, skaber det utryghed hos borgerne, og debatten i efteråret 2009 op til den årlige finanslov om placeringen af et nyt hospital i Region Midtjylland gjorde det ikke bedre, ligesom det heller ikke skaber tryghed for de borgere, der befolker de sydfynske øer, at sundhedsministerens ekspertudvalg ledet af Erik Juhl har tilkendegivet over for Region Syddanmark, at akutmodtagelsen i Svendborg skal lukkes som betingelse for midler til et nyt hospital uden for Odense.
Det er i parentes bemærket et hospital, der indtil videre er underdimensioneret i forhold til det, regionen ønskede
Regeringen har afsat en pulje på 600 mio. kr. til at styrke akutberedskabet i de yderområder, der bliver berørt af hospitalslukninger, men puljen er endnu ikke udmøntet, og der er fortsat usikkerhed om fordelingen.
I Socialdemokratiet mener vi, at det præhospitale beredskab skal udbygges, og at mennesker, der ringer 112, skal kunne få en hurtig sundhedsfaglig vurdering af deres behov for hjælp og rådgivning om, hvordan den syge eller tilskadekomne kan hjælpes, mens ambulancen er på vej.
Der skal være telemedicinsk udstyr og elektroniske ambulancejournaler i alle ambulancer, så man kan blive overvåget under transporten til sygehuset.
Der skal ske en udbygning af sundhedstilbuddene i nærområderne til de mennesker, der er akut syge, men som ikke har behov for avancerede tilbud på en akutmodtagelse.
Der skal være en bred palet af tilbud, som tilsammen udgør et fintmasket og sammenhængende net af sundhedstilbud – tilbud, der giver tryghed.
Socialdemokraterne tilkendegav i forbindelse med vedtagelsen af sundhedsloven og i de efterfølgende forhandlinger, at vi fandt, at den mest betryggende for borgerne i Danmark er, at der maksimalt er omkring 30 minutters transport til et akutberedskab.
Den bekymring står vi fortsat ved.
I mellemtiden har regeringen indgået en række politiske og økonomiske aftaler med regionerne, hvor vi har været kritiske over for såvel de politiske rammer som de økonomiske rammer.
Det er regionernes pligt at efterkomme regeringens beslutninger og skabe økonomisk balance, og vi respekterer det lokale demokrati og deres afgørelser.
Men vi siger også, at når en ny regering kommer til, vil vi ud over at øge aktiviteten på sundhedsområdet, som det er foreslået i vores udspil »Fair Forandring«, også optage forhandlinger med regionerne om at opfylde vores ønsker på det præhospitale område.
Vi kan ikke støtte forslaget fra Kristendemokraterne, da vi hverken finder, at tonen i det er korrekt, eller at det lever op til det, som vi ønsker os.